khistorydata/jeongjo-sjw-relations huggingface dataset:
정조 22년
沈象奎以訓鍊都監言啓曰今十二月二十五日明政門階上親臨社稷祈穀大祭誓戒時因兵曹節目挾輦軍一百名把摠李煥哨官成永喆率領侍衛廣智營軍六十名哨軍韓守儉軍餉色軍二十名北營標下軍三十五名入直千摠沈鑏率領弘化門外北路排立作門集春營軍四十五名哨官李亨馥東營軍四十五名哨官崔華男領付于御營廳入直堂上將官處弘化門外南路排立作門雜人一竝嚴禁事畢後各還直所而竝待標信擧行之意敢啓傳曰知道
정조 22년
沈象奎以御營廳言啓曰今十二月二十五日明政門親臨社稷祈穀大祭誓戒時依兵曹節目新營入直軍三十一名內除營直五名實二十六名依例除標信除出東營集春營入直軍亦爲除營直除出新營入直千摠朴孝晉哨官金尙墩率領弘化門外南路排立作門事畢後竝待標信各還本處入直之意敢啓傳曰知道
정조 22년
吏曹啓目粘連觀此敦寧都正黃運祚上疏則以爲臣本無敦寧在法當遞亟令選曹照例鐫改亦爲白有臥乎所旣無敦寧則揆以公格不可仍置改差何如啓依允加設都正中陞實爲旀特命付職之後豈可作散僉樞令該曹口傳作闕擬入爲良如敎
정조 22년
禮曹判書金載瓚疏曰伏以社壇祈穀吉辰已卜親臨誓戒期在今夕臣以禮儀使之任固當造班受誓先事處潔而忽自昨日猝患天行毒感症甚危重夜益添加神息則有時迷亂轉側則不能自力目下形狀實無以時日間回甦而今夜晉身尤無其路玆敢倩人構疏疾聲仰籲伏乞俯賜鑑憐特遞臣見職俾蒙生成之澤因治臣瀆擾之罪以肅朝綱千萬幸甚云云答曰省疏具悉本職許遞
정조 22년
行都承旨韓晩裕右承旨李肇源同副承旨沈象奎聯名疏曰伏以卽者右副承旨臣閔昌爀以諭書安寶事陳疏徑出矣昨夜之一啓覆難固出於嚴隄防之意深得惟允之體矣今雖迫於嚴命不得不擧行而臣等旣因特敎同爲廳坐則其所擧行一也今於其自引而出臣等亦何可晏然於職次不與同其去就哉敢玆敢聯陳短章徑出禁扃伏乞聖慈亟削臣等之職仍治擅移之罪以肅朝綱以靖私義千萬幸甚云云答曰省疏具悉卿等豈引義之事乎許多文書皆捧入有而亦自院中成送獨於安寶之諭書多日抛置互相推諉而無諭書而受符到任國體之外後弊如何目下義理豈容他說此亦矯時正俗之一道卿等勿辭行公
정조 22년
右副承旨閔昌爀疏曰伏以嗚呼凡爲罪關於宗社者縱不得手磔而口臠期以樹綱常於狂瀾旣頹之後而其奈下無激烈之腸上有喣濡之仁使之暇息至今於官方之次羸承躑躅之憂其將濫觴於此臣之長唏永慨隱若已任而不勝者已有年所矣昨又以諭書安寶之命衷情倍激猥上一啓庸冀萬一回天之幸而末乃有璽寶還入之命臣愚以謂非常之敎庶幾反汗惶隕感祝益仰大聖人恢廓之度不以恩而掩義俄又有命使六承宣廳坐而諭之以事體責之以義分俾臣主張其事而成就之臣於是惶遞失守終歸於無辭奉承之科矣顧念事與心乖形以跡殊有臣如此生不如死其何敢一時晏然於喉院近密之地上無裨於聖上淸明之治下有壞於微臣盡節之義乎玆敢略控短章徑出禁扃伏乞聖明亟削臣職仍治臣瀆撓之罪以肅朝綱以安賤分千萬幸甚臣無任云云答曰省疏具悉爾之昨夜擧措今日擧行與夫徑出之擧昂莊詘伸各有所據不料近日朝廷有此盡職分知事面之人嘉乃不已辭於何有卽爲入來坐直
정조 22년
谷城縣監金熙采疏曰伏以臣性旣儱侗識又空疎隨事露拙觸處生疣而聖度包容格外恩補別是洪造由海而峽自東之南六朔三移匪罪伊榮區區寸忱惟在於策勵駑鈍殫竭心膂少效涓埃之報耳臣本不閑吏事且乏經歷荒年弊局如麻庶務何以振刷夙宵一念憧憧耿耿惟恐辜負我殿下特補之至恩盛德際伏奉兩次下諭飭令三南文倅疏陳弊瘼憂災之念恤民之意丁寧懇惻洋溢辭表莊誦感激不知所以仰答萬一在臣無隱之義不敢以寡昧終始泯默猥陳一二惟聖明少垂察焉惟此谷城之爲邑處在孔路至殘至薄公私凡百殆不成樣之中民斂無節實有所難支之勢迺者道臣方始釐正之擧外此多少弊瘼大而方伯有可以相議措置小而守宰亦足以自斷裁處則不必屑屑猥煩天聽至若事關上司必待朝家處分而後乃可矯革者則不得不仰瀆焉本縣民摠僅爲三千戶還上各穀殆近三萬石中米爲一萬九千包雖使折半分留尙有民少穀多之患況此三萬石半留者至少盡分者甚多當年留庫條只爲四千石內米不過千數糴糶之弊已無可論緩急之備尙何所恃其裒益均儲之政誠不可已第各營門耗穀作錢旣曰將士支放之需在所不可廢之事而在前則各邑還上畢捧狀磨勘後待春夏間逐邑分排從市直發賣窮節散穀民頗蒙其利焉近年以來必於捧糴時執錢故邑倅倉吏夤緣加執取剩立本之弊於是乎出至如統營將距絶遠作錢區劃之際加數分排竝捧折價後高者作錢歇者還寢各邑穀物不但有偏積偏縮之患一番區劃定價之後外邑安知畢竟取捨而有所等待乎依關文執錢而忽有晩後還寢之擧則往復之間封倉已臨迫矣穀價亦垂畢矣旣捧之錢更無還給作穀之勢守令染指色吏偸食年年穀簿輒致虛留此其爲各邑逋欠之大張本也以本縣言之流來反作至爲萬有餘包究其病源皆出作錢前倅之犯科抵罪亦由於此今年則許多虧欠僅已充捧而明年又明年安知無此弊復生乎且其作錢之時散送將校遍行折價後仍留督錢而來者去者旁午絡繹列邑廚傳之弊姑捨勿論各驛人馬盡三冬疲於迎送殆無一日休息之暇不但驛路貽弊之可悶將校之作錢折價也恐被不善之過百般操縱勒定穀價每違市上本直還民濫徵之患亦復如何臣意則本道內穀簿毋論山沿邑較量民戶參酌分留或以本穀移轉或以名色互換京司穀之半留者各營穀之盡分者平均排置而其分其留毋或偏多偏少則於留穀自有緩急之恃於分穀可無病民之端然則每年作錢之耗穀亦當隨其原穀自可執摠豈待該營分排而有所加減哉如是之後內而均役廳外而巡統營之耗穀作錢依舊例每年封倉後一從各該邑所在穀數使之從市直發賣而惟其捧糴時發將校執錢一款永爲禁革則各營之失利固鮮矣萬民之除弊則大矣己亥年間故重臣鄭一祥爲本道監司時營耗穀一付該邑依市直作錢至今南民稱頌不已未聞其時將士支放有因此而匱乏之患也近年以來循襲謬例莫或矯改民邑受弊寧不哀痛特令廟堂嚴立科條另加申飭焉本縣屬在山郡惠廳納大同例以錢本參半取考大同事目刊頒者則木不過五升三十五尺矣粵自中年必以六七升責捧已非當初事目定式之意挽近以來京廳點退年年層加乃以八九升細木極擇以納所以外方色吏輩每當大同木收捧之時則升數尺度先自剡擇一疋木價至於四兩視事目詳定實倍之民間怨聲到處喧藉而以其上納之體重爲之官者亦不能禁焉事目之定式如彼京廳之責捧如此此固民怨之年年不息者也舊式雖難復行新弊在所當革自明年爲始各邑大同見樣木一疋以七升三十五尺者前期上送于該廳較正以來依此收捧以納則吏無售奸民自受惠飭令該廳參考事目酌定行會焉本縣所在各司上納軍民幾皆納布之中訓鍊都監軍餉保三十六名禁衛營官納保八十四名合一百二十名惟獨納米而每名元納米六斗雜費米六升五合式稅穀一時出浦稅船添載上納遠浦輸納之間浮費不些較諸納布之軍每患倍徵以一般軍民寧無向隅之冤乎蓋外邑軍民之納布者莫非至殘之類也一自均役減疋之後疲民咸蘇感戴國恩而惟此保米偏重如此此乃本縣軍民切苦之瘼也曾或有說弊之邑牒而以其軍需之重莫之救焉最所可矜第以沿海邑某樣納布之軍相換變通使彼近浦者納米俾此居峽者納布則實爲彼此民俱便之道矣令廟堂稟處焉本縣稅穀在昔直捧於順天海倉募船上納矣中間移屬於法聖倉今至六十年厥初移屬之時必曰漕船完固永無臭載之患云爾而六十年來漕船之致敗再徵不知其幾次程道之相去爲二百二十里三十里遠路輸載蹄踵俱罷欲運本色則浮費倍蓰故以穀輸納者少以錢往貿者多倉底穀價一時刁蹬每石加入爲二三兩倉在一隅旣僻且狹如非船路末由換貿或値商船遲到和貿間斷則坐待浦口動經多日十餘邑稅民爭先納倉之除更致二三日留滯自此抵彼路多險阨大川間之阻水沈穀往往不免以是之故糧費倍入又重之以漕倉斛子較諸直上納邑所捧大小懸殊洽過數斗每於出浦之際稅民怨苦庸有極哉非獨本縣如此山郡比隣之玉果同福等邑莫不皆然而程途之遠本縣爲最古之私募船裝稅時京江無賴輩多有作奸故敗之習故不計遠近投屬漕倉漕倉之弊乃復如許今則舟橋船裝載之後上納凡節萬全無慮民情所在何可無變通之道乎樂安求禮稅穀俱以直上納各其境內設倉直捧無弊裝運而兩邑之於本縣遠近面相距俱不過百里內外則稅民之願輸近浦其來久矣而求禮則由江抵海裝載有弊樂安則倉下直裝船路穩便曾自巡營屢有設漕倉之議今以本縣稅穀移捧於樂安海倉則男負女戴一宿往還本官監捧別弊自祛但有船價條之加磨鍊而以漕倉雜費之所得庶可相計其除弊便民孰有大於此者乎本縣穀數僅爲八百餘石劃得舟橋船一隻執籌下來竝他邑添載充數則似無掣礙之端令廟堂稟處焉南原蛟龍山城處在湖左一隅其爲山也一拳雙尖中野而突城之內外無所遮隔前面平坦車馬直驅謂之南原府華標則猶之可也以爲之關防初無形便之可稱其緩急之恃視諸金城笠巖等要害處固不可同日語當初設立殊未知古人之所據爲何而不置鎭將只使一營校守直者其無所重蓋可見矣本山城軍餉穀自地方官南原府主管以谷城求禮兩縣爲屬邑分授糶糴而本縣之卽今所掌米爲八百七十石也三之一捧於城倉其一捧於邑倉兩縣與南原府壤地相接也而遠面之距山城程途俱爲百里外納糴則不勝其輸運之弊受糶則僅足於來往之費又當如此災歲則民病於城邑倉竝督愁怨之聲有不忍聞焉茂朱之赤裳山城卽是璿閣史庫奉安之地事體之有重何如而其軍餉糶糴獨自茂朱擔當更無屬邑分授而未聞有疎虞之慮矣今此蛟龍山城軍餉穀依赤裳例專屬於地方官南原府使之糶糴於本境內兩縣分授之規永爲革罷而其三分一邑倉所捧者別作名色儲留本邑則其所變通不過彼此邑會案釐正而已事體民情俱無所妨亦令廟堂稟處焉仍伏念臣以下邑譴補之累蹤莫體中宸恤災之德意應旨陳章亦後於人稽緩不敏之罪實無所逃其在告君以實之道不宜輕遽疎率固當審愼周詳處故玆敢細探民情博採衆議而周知言輕辭拙不足有槪於荃衷竊自附古人知無不言之義猥以一得之愚庸徹九重之覽伏乞聖明不以人廢言亟賜睿斷俾除一分民憂千萬幸甚臣無任云云答曰省疏具悉三千戶之於三萬石重之以許多弊端民何堪乎均巡統穀耗發賣之一依己亥道臣鄭一祥已施之例爲之事大同木品前期上送該廳較正後收捧事附陳餉保事竝令廟堂粘啓稟處本縣稅穀劃得舟橋船載運之請令舟橋司草記稟處蛟龍山城餉穀依赤裳例事亦令廟堂稟處
정조 22년
萬頃縣令李德鉉疏曰伏以臣蒙騃庸陋百不猶人而偏彼恩造與天無極屢忝法從旣乏絲毫之補三叨分憂又蔑牧之效矧今所叨之縣卽蕞爾至殘之邑自來積弊之局耳加以連年大侵流徙相續十室幾空蓋藏俱竭公私赤立雖使古之善於治理者當之尙患其無措手之地臣愚迷其何能出謀發慮上體如傷之聖念下副望哺之民情哉目下施措旣無其策畢竟僨誤固所自知夙夜憂懼不知攸處何幸我殿下㦖恤元元逈出尋常十行絲綸懇摯惻怛蠲賦停布惠澤洋溢百里羸瘵庶有其蘇之望而猶慮夫邑弊民瘼之未盡導達至下文倅疏陳之敎察隱之盛德詢蕘之至意遠近瞻聆莫不激感而欽聳臣雖不肖顧其官守旣在可言之數其敢不悉心殫力思所以對揚萬一乎第其衆弊之膠固群瘼之叢萃有難編記而擧毛細故以溷聖聽亦所不敢故只取其最大而切急者仰備財察焉竊惟本縣民勢四年之間三經大賑而昨年饑荒尤是挽古所罕急於救活他不暇恤田稅身布保錢奴貢等凡係出於民輸之官者皆就隣郡移粟中彌縫還穀之應捧者亦不敢爲徵督之計自歸於虛留藉使今年穡事登稔舊逋新捧亦難悉徵無遺況且今年之歉無異昨年而民力之竭又非昨年之比則如干甁甖之收豈能當積累之逋朝夕饑餓之類何以施催科之政乎夫今夏三南之旱何處不然而至於臣邑處在海濱旣乏水泉之灌漑一望平野絶無山阜之蔭潤以是從前被旱比他輒倍而今年則終夏亢暘全境赤壤積月渴望一霈旣後於初庚晩時移種烈日又曝於屢旬劣而不熟者都是亂莠優而稍稔者未免半實其全不掛鎌之外刈穫而不能食者又在在皆然幸於其中有間間乾播者較諸晩移顯有差勝而論以分數則不足爲十之二三也以此之故時起畓結爲一千三百四十結零內俵災之數至爲五百十九結而執實之中猶或有租稅之無路辦備者今若不分虛實一例催督則雖百般推剝終恐其辦納之無策而逃散之相繼也一邊賑糶以講濟活之方一邊督納罔念仳離之勢則烏在其仰承朝家軫恤之德意哉哀彼鵠形鶉衣之類旣無龜背覓毛之術則預先矯救俾免流離乃是目前之急務也第以今春言之幸因繡啓之陳達特許春稅之停退民到今感頌之不已而納稅之民得以安堵實賴於此耳惟正之供事係莫重今春已例固不敢妄有希望而本邑儲置米庫在爲四百餘石若以此穀抄出難辦之民而當春分給俾納大同待秋還捧以備儲置則庶可以少紓其力矣苟究儲置之法固不可輕議遷動而且念儲積旣久經歲經年則米粒便爲塵土斗斛每多欠縮反爲日後之民弊及今改色亦或爲方便之一端故此陳聞焉至若邑瘼之最切者莫甚於還弊而生弊之源專在於民少穀多臣於赴任之初溯考流來倉簿較準分留穀數則還摠合爲一萬八千八百八十五石零除却各年停退當年應捧爲一萬六千五百七十九石而計今見存之民戶不滿二千以此近二萬包還穀斂散於千餘戶疲氓濫受之弊勢固然矣宿逋之多烏得免乎大抵各邑穀簿之比年增加專由於各衙門貿米之過多而以本縣言之戊寅以前則會付還米不過二千餘石自丙午至丁巳十餘年之間以貿米會錄者爲六千七百七十餘石而耗上生耗今至一萬二千餘石之多所謂貿米之還俱是京營邸吏輩從中立本虛錄取剩者也有名無實徒擁簿籍一人之逋而徵及九族一室之逃而督遍四境常年固已騷擾歉歲尤何準捧如是也故本縣還上當捧元數中各年未捧之以已捧虛勘者米爲七千七百餘石竝租太合爲一萬一千七百餘石而三四年以來追究徵督之餘尙在未捧之科者苟非指徵無處卽是乞丐無依之類夫國穀事體至重臣豈敢不殫竭心力期於收捧而積欠之多旣如彼民勢之窮又如此非但當年內萬無可捧之望向後流亡益衆虛錄益增畢竟將至於無民無邑而後已思之及此良可哀痛臣亦莫知所以矯救而惟本縣所在各衙門貿米條中限四五千石許以本價待年執錢或爲公家經用或令移送他邑則雖無目前之效其於久遠蘇救之政或不無一分之益矣且本縣有所謂私備賑餘錢還名色在昔設賑之歲有民人之納錢補賑者而賑後所餘爲百餘金則其時邑宰以其所餘轉報巡營作爲錢還而會錄於備局句管未知其設始之在於何時而數十年傳謄古紙循例磨勘而已元無本錢斂散之事故多年子母之利徒作紙上之虛文當初十緍之受至爲半千之殖到今一戶之逋已過數百之多按簿考之以錢載錄者三千八百七十三兩零而循名覈實則無所指徵徒擁陳簿日後有按査之擧則其勢自歸於戶徵而口斂此又還弊之大者也在公貨無實如此於小民爲憂不細假使號曰百萬何益之有哉雖以會內穀言之曠絶之恩已施於咸陽一郡蕩減之典又及於平馬兩鎭前後蠲恤之惠澤覃及八方臣愚以爲此邑此弊不幸不徹於睿聽未被其一視之澤也且近來簽丁之難幾乎無邑不然而無有如本縣者矣本縣民戶凡一千九百八十一戶而班戶幾居其半且除吏胥奴校浦漢輩應頉者則應役軍保之實數僅爲六百五十餘戶而軍保元額爲一千六百二十七名以其應役之戶數計此充額之軍保則一室之內雖有四五人無一或免而亦不能當軍額之數故疊役許多逃故相繼每有闕額輒患充代之無人如此而黃口之簽白骨之徵雖欲不爲其可得乎此是難矯之一大痼弊而軍額中他邑移來之數至於一百十四名之多每以某邑移來軍磨勘於都案當初移屬雖未知緣何委折而當此荐飢民散之時元定軍額尙難充代則他邑移屬得不偏苦本邑軍民以此冤之莫如一從都案所載各還本處之爲便伏願竝令廟堂稟處焉大抵本縣爲弊之頭腦亶在於邑少而責應多民鮮而徭役重以至於補東而漏西拔下而撐上三政之俱紊百度之皆病職由此耳蓋聞萬曆庚申以歲饑民散革罷邑治屬之全州府間又屬之金堤郡丁丑因巡撫使書啓還爲復邑其土瘠民凋乍廢乍復不成縣邑貌樣者從古已然故辛丑求言之時本邑儒生等以金堤地方延陽馬川二面割與本縣事援引沃川河東陰竹三邑已行之例至有上疏陳請者而事下本道竟未施行但移孔道於金堤俾免使星供億之費本縣事勢若不至於難支則割地分民之請豈出於邑民之疏乎本縣民庫古以民戶斂米以支其用中歲以來地縮民散不能當其役則辛卯年間前縣令臣崔光璧鳩得三百五十餘石穀設庫斂散名之曰蠲役庫使之十年滋長存本需用故民戶斂米之規自庚子減却而宿瘼纔祛新弊復踵初不過三百餘石之穀今至屢千包而都爲殘民之逋負逃避相續責徵無望至於以錢代納而鹵薄之土收稅末由則該庫公用每以還穀借貸彌縫輒取該庫未收之物移作還上之逋欠年來倉簿虛錄之弊亦由於是故邑中諸議或以爲不如蕩此蠲役之債復行戶斂之爲便而揆以事勢此亦難行本縣地界三面濱海而海陸之間旣無高山之限潮汐之驅便同洚水之患比比有海溢而浪勢所觸漸至浦落鹹氣所侵因歸荒廢昔之田野今作魚蟹之窟古之民居半入蘆葦之場彊土之經界有限而海濤之衛壞無窮以至月削歲縮田總民戶比古未半而惟其例應事役依舊自如故年年公下之出自民庫者殆近七百包以若田民倅加重斂則民必駭散寧爲虛錄於還穀決不可復行戶斂而今則竝與還穀而無之此是民庫難支之弊也道內殘邑不獨本縣而蓋其分州之初所劃壃土雖甚褊少自初及今保有其地則不必以殘薄求益於他境而至於本縣彊土之縮如右所陳而以其煩重之徭役一向責之於民則決是行不得之事況自近年以來饑饉荐仍生業日就艱難邑里日漸蕭索殆無奠接支保之望旣不能捐此與彼竝于大邑便如昔年之爲則其所變通之道惟在於就隣近大邑另圖裒益折補之方隣邑之與本縣接界者卽金堤也金堤之地方爲十八面而民戶與田結竝爲七千有餘則今雖以一二面割出不足有無於彼郡也且其延陽馬川二面距金堤爲稍間而距本縣爲逼近今若以此二面割與本縣則庶可以稍復邑樣儒疏所陳民情可見而伊時道啓之防塞割地只許移路者似緣彊界移屬在事面爲重難然移路之後別無民力之可紓而矯弊蘇殘之術終無出於此一款竝乞下詢廟堂而處之焉臣無任云云答曰省疏具悉千餘戶之於二萬邑何異於谷城之受弊乎儲置米推移事令該廳稟處各司貿米條限幾千石區處事補賑錢斂散虛錄用一郡兩鎭已施之惠事他邑移來軍丁還送事金堤一二面劃屬事竝令廟堂粘啓稟處
정조 22년
戊午十二月二十四日辰時上御便殿同副承旨入侍時同副承旨沈象奎記事官金啓溫記注官金景煥承膺祚以次進伏訖上曰恩杯詩集待其齊到必於歲前畢印之地可也命書谷城縣監金熙采萬頃縣令李德鉉疏批訖上曰前此守令疏回啓每令曹司有司堂上爲之不無獨賢之歎今番則兩守令疏跋尾令他有司堂上回啓可也命退承史以次退出
정조 22년
戊午十二月二十四日申時上御便殿同副承旨入侍時同副承旨沈象奎假注書李允謙記注官金景煥承膺祚檢校提學鄭民始二直提學李晩秀原任直閣南公轍金祖淳以次進伏訖上曰原任直閣李始源卽爲入來事分付賤臣承命出傳回奏曰李始源雖已來待於闕外而門鑰已下不得入來云矣上曰何時下敎而今始入來云者何故也更爲知入賤臣承命出傳回奏曰李始源以爲院隷來傳下敎故卽爲顚倒入來而猶未及於門鑰之前云矣命出給弘化門開門標信敎曰新除授禮曹判書卽令入來趁時入參於誓戒事分付仍命書榻敎曰禮曹判書前望單子入之待下批牌招察任晩秀曰御製文字御定冊子凡有印役皆自鑄字所擧行事體之莫重非尋常印書之比而外閣工匠本來不足均字印出之際每患苟艱以致工役之不能及期方外私匠旣無料布亦難使役事極悚悶不可無變通之道各軍門有工匠牙兵名色均字印出匠限十餘名分屬壯勇營三軍門付之元料以爲除本役隨時使用之地則在軍門所費不多在印役所關甚緊今因太學恩杯詩集印役適有言端故敢此仰達矣上曰依爲之出擧條仍命退諸臣以次退出
정조 22년
戊午十二月二十四日三更上御明政門社稷祈穀大祭受誓戒入侍時行都承旨韓晩裕行左承旨李書九右承旨李肇源左副承旨李海愚右副承旨閔昌爀同副承旨沈象奎記事官金啓溫假注書李允謙記注官金景煥承膺祚檢校提學鄭民始二直提學李晩秀原任直閣南公轍金祖淳檢校待敎李存秀以次侍立通禮跪啓外辦上具遠遊冠絳紗袍乘輿出交泰門永淸門至降輿所降輿出御明政門大次諸執事及文武百官以次就位引儀唱行禮民始讀誓文訖引儀唱禮畢上入小次乘輿入交泰門永淸門還內諸臣以次退出
정조 22년
行都承旨韓晩裕緣故出行左承旨李書九緣故出右承旨李肇源坐直左副承旨金啓洛未肅拜右副承旨閔昌爀坐直同副承旨沈象奎坐注書柳台佐在外金啓溫仕假注書李允謙仕直事變假注書閔德基仕
정조 22년
受誓戒罷後內閣政院玉堂藥房口傳問安答曰知道藥房提調洪良浩副提調韓晩裕啓曰親臨誓戒侵寒勞動伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
沈象奎啓曰備邊司郞廳來言今日賓廳日次而誓戒相値旣奉下敎不得來會云矣敢啓傳曰知道
정조 22년
傳于李書九曰工房承旨入侍
정조 22년
李肇源啓曰兼吏曹判書金華鎭牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰旣命俟少間行公進幣酌酒官亦以曾經吏判爲之則今日政牌不當出而出該房承旨推考待其少差微稟出牌此啓辭勿施
정조 22년
韓晩裕啓曰吏曹參判李益運特敎之下來詣闕外謂有情勢屢度催促終不承膺事體所在極爲未安從重推考何如傳曰允嚴飭斯速開政而牌去來各別催促
정조 22년
李肇源啓曰吏曹參判李益運牌不進推考傳旨今方捧入而開政命下之後如是違牌不卽承膺事體所在極爲未安更卽牌招何如傳曰其情勢果是何許情勢而如彼乎爲先問啓
정조 22년
金啓洛啓曰其情勢果是何許情勢而如彼乎爲先問啓事命下矣問于吏曹參判李益運處則以爲臣於見職自知其萬萬不稱不敢冒膺之由前旣質言於章奏亦常悉暴於筵席伏想日月之明庶或記有於淵衷矣間因飭敎一再肅命而是豈臣所樂爲哉昨夜誓戒之班今日特敎之下亦不敢爲進身之計者誠以自劃有素守株莫變今豈可擺棄前見夤緣冒出以招四方之譏甘作兩截之歸哉問啓之下惶懍罔措伏地戰兢不知所達云矣敢啓傳曰前此不爲行政則許遞雖一番迫於嚴命行公開政則處義無所據啓辭還給嚴飭使之入來開政
정조 22년
以副修撰朴鍾淳牌不進罷職傳旨傳于李肇源曰情勢似然許遞今日政一體差代
정조 22년
有政吏批判書金華鎭受由參判李益運參議任希存受由右副承旨閔昌爀進啓曰判書金華鎭參議任希存竝受由小臣獨政未安何以爲之敢稟傳曰仍爲之以南惠寬爲持平尹序東爲修撰趙得永爲副修撰李祖承爲禮曹參判黃昇源爲知經筵柳頤玄爲掌樂正敦寧都正單安錫任兵曹正郞李海淸仍任事承傳繕工副奉事兪孟煥濟用副奉事李審度相換永禧殿參奉朴尙榮敦寧參奉權瑞應相換再政以李是鍊爲長寧殿別檢知經筵李時秀同經筵黃昇源
정조 22년
沈象奎以兵批言啓曰兵批無緊窠吏批無送西之人無政事之意敢啓傳曰知道
정조 22년
傳于李肇源曰左副承旨許遞前望單子入之待下批牌招察任
정조 22년
承旨前望單子入之金啓洛落點
정조 22년
閔昌爀啓曰卽伏見固城縣令韓興裕上疏則第二行所書大違格例而係是民事故不得不捧入而事體所在誠爲未安推考警責何如傳曰允
정조 22년
傳于閔昌爀曰玉堂未差之代前望單子入之待下批牌招推移入直
정조 22년
玉堂前望單子入之副應敎李魯春校理閔命爀副校理金履載落點
정조 22년
閔昌爀啓曰新除授校理閔命爀方在罷散中何以爲之敢稟傳曰敍用
정조 22년
兵曹口傳政事上護軍金載瓚護軍李祖承李鎭復宋鍈以上竝單付
정조 22년
閔昌爀以講學廳言啓曰元子宮論語第三卷去十一月初六日畢講第四卷今月初六日畢講第五卷今日畢講第六卷仍爲繼講之意敢啓傳曰知道
정조 22년
閔昌爀以禮曹言啓曰卽接長寧殿令所報則今此正朝祭享兩官當爲備員而別檢閔養世以其親病下去忠淸道定山地勢未及上來云莫重祭享兩官不可不備別檢閔養世今姑改差其代卽令該曹口傳差出以爲備員將事之地何如傳曰允
정조 22년
沈象奎以兵曹言啓曰景福宮衛將朴禧澤病難供職呈狀乞遞輪番之任不可待其差復改差何如傳曰允
정조 22년
沈象奎以備邊司言啓曰今日親臨受誓戒時東西班三品以上多有不參衆所共知老病外令政院捧現告施以罷職之典敦寧府之無一人進參尤萬萬未安而知敦寧李聖圭又不可以老病論爲先罷職至於樞府之申潤國柳得恭卑微之類雖不足仰請朝家處分旣帶實職令該府拿問處之何如傳曰允敦府何等上司則名以堂上無一人進參事未前聞知事實病與否令政院査實實病則遞任差代否則罷職在外判敦寧則知事作闕下批與同敦寧許遞差代而申潤國等事極爲駭然何必拿處亦爲罷其職使之差代可也
정조 22년
禁府啓目前假注書李毅遠原情云云傳旨內辭緣汎稱遲晩刑推得情何如啓生疎所致區別功議以公罪勘放後草記爲良如敎
정조 22년
李肇源以義禁府言啓曰時囚罪人李毅遠原情公事判付內生疎所致區別功議以公罪勘放後草記事命下矣取考律文則大明律制書有達條有曰凡奉制書有所施行而違者杖一百矣李毅遠杖一百收贖而其六代祖訥宣武原從功臣云功減一等杖九十以公罪收贖放送之意敢啓傳曰知道
정조 22년
李肇源以義禁府言啓曰慶尙監司李義綱啓本盈德縣殺獄罪人朴貴太獄事刑曹覆啓判付內當該營將問名令該府拿問嚴處事命下矣當該營將令本道指名報來後勘處何如傳曰允
정조 22년
禁府啓目平海前郡守安必濟原情云云觀其供辭則海夫應役官廚所需或添補防給或給價貿用是如爲乎乃旣未釐弊又爲襲謬至登本道査啓今不可以囚供之自明有所原恕依廟堂所請施以視首犯減一等之律何如啓雖有襲謬之罪亦多蠲減之事兺不喩今番現發專由於渠之目擊民隱不忍恝然對奉命承宣悉陳無隱期於歸奏榻前可謂功足掩過特爲分揀放送爲良如敎
정조 22년
吏曹參議任希存疏曰伏以臣所後偏母年迫九耋居常凜綴近又重患寒感實無離捨供職之勢而天官除旨忽下於夜間享官不可踰日事係莫重不敢言私雖不得不顚倒出肅而半日闕中方寸如灼及夜歸省諸症越添寒熱忽發咳喘交劇頑痰塞胸粥飮不下似睡非睡殆沒省覺不知痛在何處而呻楚之聲不絶於口氣息奄奄慮無不到人子情理豈忍暫離卽者開政有命進身無路冒犯違傲合被重譴且況臣奠幣之任雖已經誓戒暫時政席猶難趨赴屢日出齋尤無其望與其臨時變通以致苟艱曷若及今改差以便公私乎玆敢疾聲呼籲於天地父母之前伏乞聖慈俯垂諒察亟削臣見帶之職俾便救護仍治臣瀆撓之罪以肅朝綱不勝幸甚臣無任云云答曰省疏具悉爾其勿辭救護
정조 22년
副司直申禹相疏曰伏以天災荐降年穀大歉民將盡劉國其何賴然而昨年之歉如人初病猶可得生今年之歉如病再發人何自保如臣窮賤竊伏田野側聽遠近不覺於邑俵災不敷田多白地之稅催科尙繁民畏赤捧之威龜背括毛租何從出鶉衣掩體杖豈可堪言念吾民良亦可哀而乃者恩綸渙發德音洋溢諸般蠲恤各項停減靡不用極以至船粟之哺俵錢之惠無非生死肉骨之澤而出於如傷若保之念凡在分憂之任者孰不夙夜靡懈仰體我聖上九重憂勤之哀而但恐擧措之間如或不善則將未免澤不究下吏緣爲奸使朝家德意䵝而不章窮閭飢口未蒙均惠臣謂自今設賑之後另飭道臣逐一詳察多發暗行隨處躬探俾無一夫未獲之嘆兼爲列邑知警之地宜不可已而今此十行求言之敎昭揭三條設問之方詢及中外思聞至論大聖人開物成務之智爲民興利之念莫非先志之仰承舊事之重述臣不勝欽仰之至而只是智術淺短知識昏眛淸問之下恐無以爲對第以水利言之則井田旣廢溝洫無制我國所重只在堤堰而堤堰之說諸疏已悉臣不敢掠美蓋其爲用則功亦大矣而只患人事之未盡舊制之不明若使祖宗朝舊制申而明之則行之有餘何用他求冬而畜之春而洩之疏其湮淤防其缺裂汪汪常滿滲漏無罅則雖値大旱亦可蒙利西門之於鄴河李泌之於西湖皆用此法而白堤蘇堤因以踵之惟彼李鄭文韋之爲亦不過如是矣相土之宜則公劉大王皆有成法周家重農之法於此可見而圭臬測景之規開方句股之法今難猝行惟是高爲旱田低爲水田因地之勢盡人之力使宜土之穀各遂其性煙茶火粟一竝皆禁則土無可棄田皆可食此無別法雖老農凡人皆可知之至於荒蕪之闢墾只係守令之勤慢紀綱若立號令若行則何事不爲農器之爲物最緊人生之用夷簡之不稅知爲宰相之器而土俗各異民習不同燕秦之錢鎛不可用於楊越楊越之鉤棘不可用於燕秦仍俗利噵不必新創耒耟鋤耰之屬爲之者必欲其精用之者必欲其利此則不待勸而自行者若夫龍尾恒升雖稱利器世眛其制民不曉用桔橰春圃亦能灌水紛紛制作恐反爲擾民之端移秧付種利害較然而凡民之情趨於所便而若於所厭且其耕播耘耔之役則付種之勞十倍於移秧民情之不樂良以此也今若强之則將恐人力之不贍未免天時之或失此不可不慮而七月一篇只是一豫字則民事之不可緩其勤如是矣然而此皆有司之可行不須聖念之過費臣之所欲陳外此亦多自近年以來災異屢警饑饉荐臻苟求其故必有所由六沴五行無用溥會只就人事上言之則可言者多而論其最甚則惟私與姑息是已蓋天道無私而人事則以私而應之天道不息而人事則以姑息應之此豈以實不以文之道耶若如殿下今日私一事則諸臣亦私一事明日私一人則諸臣亦私一人群下成風人皆自私則爲公者誰歟至如姑息之弊則上下相蒙主於無事而已雖民憂國計衮闕官邪無不以一姑字彌縫之今日姑過則明日便無事矣今歲姑過則明歲便無事矣未知畢竟有事之日則將何以處之也此臣所以漆室私憂中夜徊徨者而至若至可畏最可慮又有大於此者邪說之肆行今幾年矣人心陷溺世道乖迷一種詿誤之輩靡然從之千變百怪無所不有其流之弊必至禍人家國而後已伊川被髮果見百年之爲戎夷甫淸談竟致五胡之亂華從古以來覆轍昭然蓋其爲法滅棄倫常抛却君親高者張皇幽怪鼓扇夷敎下者交通財貨混同男女成群結黨自相和應下至白屋蚩迷之類綠林嘯聚之徒無不藉此爲名有若誇矜者然此豈可以區區曉諭得其回心哉惟我聖明扶植彝倫表章經訓躬先噵率惟在闢邪崇正而如日中天之化乃爲此輩之所玷翳臣實痛之若不大加爬櫛廓然消滅則宗社之憂不知至於何境伏願殿下無少留難亟允臣請焉夫言路者有國之血脈而血脈之不通誠非小憂殿下自臨御以來未嘗罪一言者而言路之囁嚅未有甚於近日者此曷故哉臣愚死罪竊以爲殿下雖有來諫之名而亦無納諫之實故訑訑之聲色足以拒人而亦或有設法而禁之者人孰肯冒死而言之哉伏願殿下懋哉懋哉益軫開納焉財用者生民之膏血而奢侈之害甚於天災高髻大袖不禁於後宮則庶民墻壁皆被文繡矣漿酒藿肉不節於內庭則閭閻之飮食不厭糟糠矣臣竊瞷絲綸之間崇儉之敎未嘗不屢下矣節用之念未嘗不勤至而俗習之如是臣反惑焉無乃乘輿之服飾猶或太過而然歟尙方之珍異猶未盡斥而然歟言敎則訟身敎則從自古以然伏願殿下懋哉懋哉益勉樽節焉守令者民生之字牧而其奈貪汚日甚苞苴盛行推剝膚髓尙猶不足若遇賙賑之時則全無至誠救活之心反行乘時射利之計以飢民口吻中物爲自已潤橐之資者亦或有之如此而民何以不饉國何以不困耶若論其本則專由於不擇人之弊伏願殿下懋哉懋哉益愼掄擇焉凡此諸條皆是在下不善對揚之罪臣竊慨然而若其出治之本萬化之源亶在殿下方寸中太極誠正二字雖似老生之常談實爲治道之至要而向所謂私意也姑息也亦不難祛祛私之道只惟曰奉三無建五極而已不息之方只惟曰法天行敦日新而已伏願殿下懋哉懋哉以盡聖益聖之工焉苟爲如是則災沴可消陰陽可理時和歲豐物阜民安太平之治指日可期若無其效請伏妄言之誅矣臣受恩旣多圖報無路玆敢不避忌觸悉陳狂瞽仰瀆崇嚴之聽冀倖萬一之補惟聖明垂察焉臣無任云云答曰省疏具悉念爾近三十年法從沈屈至今今爾應旨陳章言其救弊率皆歸之於私與姑息又以邪學之肆行昌言之未至經用之告乏任人之不擇極言祛私之道不息之方卽近日諸疏中開眼者當體念矣
정조 22년
前郡守尹弘心疏曰伏以臣以弓馬出身素蔑文識其見其言固不足以應聖旨而卽伏見綸音下者乃以近歲歉荒人民艱食宵衣之憂至發於文字求言之敎特及於民庶臣雙手擎讀誠不勝欽仰感祝有不可以不學無識特祕其言故不避猥越敢以平日所聞見者略備蕘說伏乞聖明垂察焉臣嘗聞諸老農其言曰挽近年來旱氣種種民生荐遭歉歲難以支吾此果有別般可免之道而人實不行而自取也蓋農者民之本也上以勸之下以勤之隨其土品之宜而不失其時凶年不能殺也何謂隨其土品大抵畓之品有上中下三等所謂上等者以其引水生水之謂也所謂中等者雖有引水之道而源流不長或値小旱則勢不及遠易致枯涸之謂也所謂下等者本無引水生水而高燥奉天之謂也上畓則雖有數朔之旱旣有引水處不患其移秧也中下畓則旣乏所恃之引灌而只依上畓之例專事移秧如値亢旱則初不移秧而竟失其秋農家之狼狽良由於此也是故國之古法初無注秧移秧之政而或水付種或乾付種樂歲終身飽凶年亦免於死亡若自朝家嚴立科式於八域察其土品之燥濕隨其水道之有無可以水付種處則水付種可以乾付種處則乾付種雖値旱災豈有專失其稔之理哉云云此甚礭論也雖無足以典要於永世若使得行於郡國之中則似可無下民專失農之嘆故臣愚謂當今之計可以救急於農家者恐無以出此而言者或曰若如其言則移秧之擧一倂禁斷可乎云云此亦有不然者上畓之中亦多水根過中之患處如此之壤不可付種付種而雨水揚溢則豐年獨致失稔又於下中畓外有不盡乾不過濕之地勢不得不隨宜移秧之外無他道故上畓則旣有引水處雖有數朔之旱不患其移秧云者此也必使之預爲區別其田畓上中下乾濕所宜當有闊狹於其間不可統禁其移秧而專事付種者果爲良策而第農家之必欲皆移秧者非但便於耘耔易於廣作如逢雨水適中事半而功倍之致且民生之貧富不齊或有有土而自作者或有無土而竝作者有土而自作者家契稍優且多鋤手故不失其時易於耕耨所耕者無非上等畓也無土而竝作者家契甚貧且無鋤手故拘於難耘而陳棄只俟雨水擧皆注秧移秧之計所耕者盡是中下等畓而上畓與乾濕不適之外中下畓不許移秧則畢竟又以事力之不逮處處難耘而陳棄者居半云云此亦有不然者右所謂上以勸之之上卽田畯之謂也田畯驗其土品之各宜使不得違越其三等區別之法察其鋤手之多寡探其耘耔之已了未了以富戶已了之鋤手助貧民未了之耘役排日孜孜不使之敖惰不患難耘而陳棄孰若未移而歉荒乎且所謂下以勤之之下指農夫而言也春耕而夏耘晝茅而曉索在渠分內之職而近來俗習不古人心無恒專事游手不務其本古所云農之家一而食粟之家六者猶患窮盜之憂何況農之家一而食粟之家不知其數則何以使彼游乎盡歸務本此無他紀綱解弛等級不明下民稍饒則妄自尊大良賤足食則極其汎濫尊大者行動擧止必擬朝官汎濫者衣冠服飾無異士夫一人行之十人效之十人行之一鄕效之安於逸而苦於勞恥於賤而厭於農冒稱幼學締結奸吏圖免軍役招集同類終年以黑笠廣袖優遊度日所營者非理生財之道所業者欺人取物之事非文非武惟雜技是務如見鋤耕之徒以蘆笠簑衣筋力糞壤之中則不念渠輩稍饒足食之財皆賴斯人之力而不顧年齒尊卑待之賤之若奴隷之不及則嗟彼鋤耕之徒無依無托朝東暮西只爲糊口之資身布之計者十居八九雖因目下難堪之勢含忍忿辱而賣傭不必渴力致勤常情固然奈之何務其本而勤於農歟抑有一言可以歸本者必以製文章表貴賤之意衣冠各有一定之制不敢與士夫所着比儗毋得生尊大泛濫之儀一見可別其上下則等分於渠輩可爲鐵限安得無隨分務本惟農是勤之道而其中如有不悛舊習者亦倣古者夫布之徵則庶幾咸歸務本之域矣及其興水功最爲農作之要故我東必於大坪之上輒皆築堤堰以備蒙利專坪之道而蓋因近來無論大小堤堰疎鑿之專沒誠實冒耕相續知而不禁貯水之道從此淺微灌引漸縮則古之堤下美壤變爲今之薄土者多焉若使有司春秋監董極力疎鑿必遵當初設施之意毋或放過之道頻考勤慢俾革厥弊且雖非坪野某郡某縣某洞某谷㝡上頭如可合疎鑿防築能爲貯水蒙利處無論大小勿拘公私田地依鑿洑例竝許疎鑿貯水而永頉井陳池陳之稅則不必見災於若干之旱亦可使農家樂赴而致力也非徒水功而然也亦有關於農者環東土八域之內盡是名山山勢盘回或高或低無非郡縣基址主案境界而阡陌之原也如非封禁之麓或私養之峰則擧皆童濯甚至於樵童牧豎以利器刮山之皮拔木之根故到處山容無非赤脫或當驟雨之時潦水之年則處處崩頹覆沙于洞谷膏腴之地而廢棄焉雖非崩汰之患山之上下旣無草木之陰翳則濕氣乾而山泉之源亦從以沽竭其勢必然農務之暇各其地方童濯之山無論高低遠近盡爲植木而禁養不出多年枝葉蘩茂山脈堅着地氣陰翳濕氣生穀而近來猾校奸吏專弄糶政當秋捧糴之時民以精穀輸之吏以空殼納之及春頒糶之日精穀則盡爲吏隷所食空殼則專歸殘民所受民不支生農不計糧此不啻貧農狼狽之境而所食則無幾而所納則夥多及其收捧鞭之扑之浸浸然民益窮而農益愆者槪由於此必也州牧郡縣辨別吏民之倉吏糴則納於吏倉民糴則輸於民倉而嚴立條法使殘民不食吏倉之糶校吏不犯民倉之糶則厥民之所納精實穀厥民必得食而農之役糧庶可料賴而農不失時自在其中矣臣無任云云答曰省疏具悉上畓外不許移秧事與其下數條下廟堂看詳捧糴分吏民之倉在於守令等矣
정조 22년
固城縣令韓興裕疏曰伏以如臣至庸陋無知覺者猥叨分憂可幸無罪身爲山東小吏但當宣布漢家恩詔而已寧有愚慮之一得而乃其名則以侍從而爲邑倅者也侍從守令之許令具疏陳弊寔出大聖人必擇芻蕘之盛德至意則臣雖迷鈍亦有彝性豈不感激焉怵陽焉思所以對揚之道而人是空疎官又新莅民間疾苦不及採問道內廢瘼未盡搜訪聖旨頒下今幾月日一味含糊自犯慢忽不誠不職萬死有餘顧今三南諸倅相繼應旨廟堂覆奏量宜進退昔弊之矯救舊令之申明大抵已言臣之所欲言者也若其間瑣細節目之合有釐革者自可相議於營邑豈敢仰塵於黈纊此臣所以趑趄遲回直到歲暮而未得以一言獻者也噫小民切骨之冤簽丁也糶糴也糶糴之爲弊長吏之罪也如使藩閫守宰畏罪守法裁量多寡之裒益杜絶奸猾之幻弄則庶幾乎有弊而無弊至若民戶少而軍額多者雖使西京之循良爲之吏無以救石壕寡婦之冤諸道諸邑均之有此弊以臣當局之迷見未有如本縣之甚者蓋其族隣之不得保也生死之不以實也可驚可駭之千百其弊苟欲一一而詳陳之終涉屑越都歸陳腐臣姑捨是請以軍與民多少而論之本縣民戶摠爲九千七百五戶而轅門內五千七十餘戶統營主之轅門外四千六百餘戶本邑主之轅門內外便作鴻溝東西又有五鎭堡三驛村千餘戶之不屬於本縣者則本縣之所管者只是三千戶而除儒鄕吏校不可充軍伍者下戶實民不過爲二千戶內外矣正軍摠數則爲六千四百五十名內京上納布軍一千五百九名禁御兩營軍保一百九十四名各營鎭納防軍一千八百六十八名舟師軍二百四十二名統營親兵五百六十七名各營鎭赴陳軍一千四百九十四名四山峰燧軍保五百五名統營屬彌勒山烽燧監考六十名榮川知禮比安移來軍十一名此是正案所載者其他諸般名目之外於良役實摠而役同軍伍者其數又不啻屢百矣當初朝家之排定軍摠於列邑也於本縣不察營邑鎭分界分民之狀泛觀帳內近萬之戶數而軍額之元摠若是夥多其實則以二千戶內外之民充定近七千軍丁安得無二疊三疊之役又安得無黃口白骨之冤乎臣於到任後先抄其最切急至哀憐所釐正者僅爲三百餘名戶與軍太不相當其於龜背之索毛何哉救弊之道惟當民多處移送而何處何邑獨有閑民之有裕者耶此亦行不得者也第念轅門內半萬民戶之專屬統營而使其民閑者多於役者蓋爲海防之重地欲其居民之募入也轅門內外同一固城之土而民生之聚散苦樂大相不同大營門設施規模安得不然而本邑亦以統營地方官緩急之所恃者民也苟係本邑民病之可合救藥者帥臣亦豈容恝焉而不知恤耶若所謂彌勒山烽燧監考其數雖少爲弊甚大烽山在於轅門以北故烽軍皆以山下居民塡額而獨監考六十名移定於轅門以外五十里地逐朔輪番齎糧往來此非烽山設置時定制特中間一帥臣所創始究其法意殊未知其何所據也且夫戰船能櫓軍卽朝夕待變之軍而元非轅門外所排定者也見今本縣所在八十二名雖在營案之中亦係約條之外臣愚死罪竊以爲監考則一依烽軍例充定於彌勒之下櫓軍則一從營案付移屬於轅門之內非但爲補邑丁之缺抑亦爲復土兵之制矣而況營屬各廳募入之弊爲軍額之一蟊賊渠以酒食之費而私自出帖官有軍國之需而俾不簽丁營門置而不問外邑莫敢誰何輕重倒置有關國體雖以本縣言之沿海二面處在鎭海縣統營屬倉浦之境許多良丁太半入於倉屬募入之中方今錄簿者爲四十七名之多倉屬之募軍已是法外而倉在鎭海越募固城尤無所據此亦不可不一切痛革者也臣於軍制事竊有所愚見敢此冒陳焉統親兵之散在咸陽陜川等二十二邑者合爲十六哨而道里之相距遠至三四百里少不下數百餘里春秋赴操殆近數旬資糧器㭜所費不些較諸布軍反有甚焉故上道之民皆以爲寧爲納布軍誓不爲統親兵此可見遠民偏苦之情也況此軍所以設置者將以朝令而夕發也脫有不幸顧何以召聚於倉卒之間哉丙戌年間一道臣有以本縣之布軍與統親兵之在上道近京邑者從便換定之議至煩狀請繼有廟堂之行關畢竟寢而不行臣未知緣何事機而關文尙存民至今鬱抑蓋納布之軍雖似較重於不納布之兵而計其道里之遠近則遠道之赴操在家之防役顯有苦歇論其所費之多寡則一疋之納布多日之裹糧不啻倍蓰且親兵中亦有納米名色則等是米布之役今若以上道之親兵專管於本縣本縣之布軍移送於上道亦不外於魚鱗作隊之法矣且以上下納布軍言之所謂下納軍卽統營所納防布軍而與上納軍保同一布役也苟使沿海之上納者換作營納則情費頓減近嶺之下納者移定京納則道里相當其在便宜之方合有更張之道此非臣所獨見卽前人已發之論亦一道共公之願也伏願殿下竝令下詢廟堂及藩帥臣詳探物情參量事勢亟許變通焉噫濟民倉漕稅錢亦一遺弊之大者目今載錄之數爲五千三百餘兩只是流來之虛簿初無見存之實數其在典守之義極涉疎忽溯考文案親執査逋期於準捧則如非鬼錄俱無指徵鞭扑所加繈索難充早晩有北路漕運之役則將何以備改杉之資辦船粟之費乎蓋此錢創自癸未設倉之初歲徵十二兩船稅年年添利不知爲幾千兩而或移送於萊府或取用於船裝到今用遺在實數猶至此多若過今年則又將加千餘金矣泗川之漕錢亦此類也沿海諸邑之弊可推而知莫重公貨都付空券一向抛置殊非立法之意臣意則莫如停利而少紓限年而勿迫酌量民勢隨力隨捧毋至騷擾勿致耗失歲以千金爲準移作還穀及有需用還作本色一以了積逋一以矯宿弊有不可已伏願殿下亦詢廟堂而處之焉嗚呼今日嶠南七十州民事雖不無優劣分等之別均之爲失稔也荐荒之餘民情遑汲沿陸一般卒歲且難來春可知何幸分數停退之命特下於開倉之前保布代錢之命繼降於收捧之際爲窮民紓力甚大惠也臣於代錢一款又有所可言者夫布則本出耕織之民錢則用布粟換來而初非民有者也故收捧於保民者不曰軍錢名曰價布俗所謂大同木步兵布者是已蓋其色麤而升疏一疋之直難以售二兩故軍民之上納者願納本色員役之受雇者反請純錢矣邇來點退之弊出而升尺隨加情債日增苟不如是則爲民者何苦而賣布而利於納錢耶槪錢非擇捧之貨布是點退之物京司刁蹬之弊由於點退而然由其然也故民情唯願代錢而不願納布且納布諸軍中砲保最云苦重所納一疋竝雜費洽過三兩五六錢而今則他衙門所納無非此類在今救弊之政莫如代錢之爲便而但軍門所需中帳幕衣資賞格等各項策應不可不以布收納有難全數代捧而至於土非産木之邑竝許以錢代布則小民之受惠無異減布之恩亦願亟令有司之臣從長裁處焉近日諸驛之弊亦一難醫之痼瘼奴婢之貢不加縮馬匹之數不加少而到處凋殘無以應役者其故何哉誠以所騎者多而所把者濫耳蓋乘馹之法嚴矣雖有路文有草料者必以馬牌爲準而後始乃許乘今則不然憑公覓騎率多私行加數濫執視若常例只以一張之草料輒令諸站之責立試以本縣所在三驛言之介於三營之間軍校來往絡續道路驛卒疲於迎接馹騎難於分排其勢將至於絶站而後已竊觀諸道各營之分置馬牌其法意蓋出於重傳命而嚴防限也今若一遵古式必以馬牌施行則自無濫騎之患庶杜生弊之源矣凡此草草數語冒犯狂妄雖不足有槪於聖心而其言則小民幽鬱之情也其事則下邑積痼之瘼也惟殿下垂察焉臣無任云云答曰省疏具悉爾疏近來諸疏中最精約條條有理皆非空言之無當者前旣辛勤求言一例汎應而已則其爲欠誠不獨在於爾等之隨衆備例此疏令廟堂別爲看詳粘尾草記稟處以爲措之實用之地
정조 22년
副司勇李仁榮疏曰伏惟聖明至德特以勸農爲憂渙發十行之綸音廣求群下之陳達故臣以愚眛之見敢陳草野之語集成九條目冒眛以達伏願聖明察納焉臣伏讀綸音自明年己未至農夫之望秋臣圭復再三不勝隕越于下臣愚竊謂爲國之所關莫要於農務詩曰不稼不穡胡取禾三百囷兮蓋農者天下之大本也務其本也有道因其天時資於地利修其人事也修其人事者只是勤勞也勤勞之力在於耕耨耕耨之功在於牛畜牛畜不可不嚴也牛旣養則可以不失農時也不失農時亦在於利其農器也利其器用皆出於樹木樹木不可不養也禁養樹木雖是急務然不如得養人材也得養人材則國有賢臣民得良吏可使賙窮恤貧也賙窮恤貧則必無爭訟也使無爭訟亦在於量田也哉是以臣以因其天時爲第一條目資於地利爲第二條目修其人事爲第三條目養其牛畜爲第四條目利其器用爲第五條目禁養樹木爲第六條目得養人才爲第七條目賙窮恤貧爲第八條目量田無訟爲第九條目別爲序次如左臣敢陳其一曰因其天時天時孰能前知也日月星辰之所照物象森羅老農觀之則豐凶之兆略有經驗矣是以古人有觀節之時今人有望月之賦山氓以鳥驗之浦人以魚知之村翁以樹證之野叟以草占之則水旱風霜之災略可推知矣大抵歲之水後旱旱後水穀之賤者貴貴者賤亦一理也風或爲災而使之偃草者風也霜則肅殺而使之結實者霜也蓋四時之氣候一寒一暑則百穀之取種亦有早有晩也是以仲秋種牟仲夏種稻冬之積雪登麥可驗也春之甘雨注秧可始也非徒麥與禾如斯百穀皆然然則救農之方何先在於豫備也水則資車旱則資舟暑有縫其貂裘者寒有爲其絺綌者八月雈葦之具十月襏襫之備深冬之月積草而爲糞壤早春之節掘土而補薄田其餘豫備之道難以盡擧臣愚竊謂因其天時在於民之豫備也豫備亦資於地利也臣敢陳其二曰資於地利地利能知則農理可通也蓋百穀之宜南者不喜於北堯封之地禹貢之甸厭厭之苗芃芃之黍皆有最宜土也虞之壽城周之豳郊幪幪之麥翼翼之稷寧無可種處乎然喜峽者不喜於野宜於水者不宜於旱是以彊場植苽阪隰種芋水後播稷旱後種粟相其土宜可得農利也今之農夫興作眛方惰敖成習但喜其注秧不喜付種以田作畓而不虞灌漑之方只望一雨之沛然若當歲旱則謂之畓者反失田之利也旣曰畓也則可無隄堰乎大隄雖不得小隄何不防水車之制如不得筧椧之具亦可備矣然則善爲隄堰農政之急務也臣愚竊謂資於地利可知農務莫如修其人事也臣敢陳其三曰修其人事人事則勤勞也耕作在人豐稔在天然諺曰田土非上等農夫爲上等今之民人不用其力而求其暖飽者聖傳所謂飽食暖衣逸居而無敎則近於禽獸是也蓋人士農工賈之外遊衣遊食者博奕好飮歌嘯放浪無恒産無恒心若値歉歲則仍作偸盜之輩大抵小人之窮斯濫矣無所不爲也或作山寺之僧徒或作院宇之奴隷謀避軍役或作官府之吏卒或稱權門之下屬劫暴村民此是一截妨於農民者也如是之類以法治之則至有賣劍買牛之俗而民各有業莫不勤也亦一勸農之方臣愚竊謂人事之勤勞在於耕耨耕耨無牛則亦不能爲也臣敢陳其四曰養牛而後耕則民食足矣詩曰九十其犉又曰濕濕其耳虞大夫之牧歌安知不爲耕也漢丞相之問喘又或知其勞矣從古牛畜爲其服田則牛之有功於農大矣方今聖德至矣及于禽獸已行禁屠之令久矣更無觳觫之嘆自有咸若之化近年以來農夫之家有牛有犢可耕可耨野無盜者邑人何災然而牛之老而病者則耕之不能喂之亦難還爲農夫之憂官守者察之可藥者藥之藥之以何物松葉柳葉藜蘆蕎穰之物是也臣愚竊謂集成農書之日附以牛醫之方頒示民間則亦一急務也蓋牛畜旣盛則農器亦不可不利也臣敢陳其五曰利其器用不失農時也易曰神農氏斵木爲耟揉木爲耒耒耟之利以敎天下詩曰庤乃錢鎛奄觀銍艾又曰良耟畟畟東國之農夫則不利其器但求其能此眞所謂割以鉛刀欲其利渡以膠舟欲其濟者也臣愚竊謂斧斤以時入山林而官以察之勿使濫斫斵之爲田器鑄之爲鎡鋤及時耘耔則此是勸農之方也然則利其器用也在於禁養樹木矣臣敢陳其六曰禁養樹木使民便利也蓋樹木童濯山澤不能通氣故水旱之災由是生也林藪剪伐隄堰不能支存故田野之被害莫此甚也是以樹木長養林藪茂盛然後腐草朽葉可以爲糞壤也芻蕘藤蔓可以牧牛畜也五畝之宅樹之以幸耆老者可以衣帛也百里之鄕蒔以藥菓則病飢者可以救活矣況其家舍棺槨耒耟舟車其餘陶鑄百般器用皆出於樹木也臣愚竊謂禁養樹木使民便利然莫如得養賢才也臣敢陳其七曰得養賢才輔佐於治道則有關於農政也大矣聖傳所謂其人存則其政擧其人亡則其政息又曰無野人莫養君子非君子莫治野人又曰勞於求賢逸於得人夫賢才國家之器用也國用利則用力少而治效重賢才任則詞訟簡而功施普賢才之有益也如是夫自古賢聖之君必得良弼然後整頓其條理經紀其治務上自皐夔伊傅下至房魏寇范是也挽近以來字牧之官不體聖上視民如傷時使薄斂之至意而奪其民時侵漁群生公廨之役官府之事黃口充丁白骨徵布此訟彼訟或刑或囚故田夫之耕不以時耘未其日民之失業良以是也臣愚竊謂國有賢臣民得良吏然後賙窮恤貧可使人民知其務本矣臣敢陳其八曰賙窮恤貧非君子不能爲也詩曰終窶自貧莫知我艱語又曰君子周急不繼富蓋人之有無相資緩急相濟亦有道焉若夫西州倉穀有餘南郡不足則轉移可均也東隣富穀陳紅北里貧人浮黃則推貸可救也鄕有勸農官里有有司者錄其貧富每當人時則種子與農糧相貸以給待秋還捧可也雖曰貧戶量其自已能當則不必求於人縱云富戶自無陳餘則遑恤其他里中若無富人則縣以社倉之穀貸之鄕以院宇之穀貸之秋以還納而若非明官能吏則徵債捧糴之間其弊不一矣臣愚竊謂此法不失中正則國有定制民無呼怨是乃救農之方也賙窮恤貧者以其田民必也使無訟乎臣敢陳其九曰使無爭訟莫如量田也近者農民之冒耕相續其弊亦大矣書曰夫仁政必自經界始矣經界不正井地不均穀祿不平蓋東國土地偏少井法不可行然各道列邑量田已久況且近者火山起墾流砂漸下故山崩川變昔之上上田今爲下下田今之滾滾長江昔之茫茫大野境界不分卜數難定農夫以是爲相訟之端奸吏以是爲舞法之地又有宮田官田校田院田而民田之四邊不無公田故覆沙之後民或起耕則或曰宮田或曰官田民曰民田爭長競短孰是孰非難可辨也臣愚竊謂今年已矣明年登則更爲量田是爲勸農之方也於乎臣讀書十年未闡一名幸際聖代承蔭微躬來自南州侍衛北闕恩深河海義重邱山況復今日敬奉求言之綸若無一語以對臣罪萬死初見君父之日忍爲阿順之態上以孤殿下之厚望下以負此心之所懷乎不揆僭越今以救農之方九條集成節目條其人事資於地利修其人事也養牛也利農器也禁養樹木也得賢才也賙窮也量田也伏願主上殿下細垂察焉竊附獻芹之忱敢望擇蕘之言臣無任云云答曰省疏具悉爾以草野之人能陳實用條件下廟堂看詳而農夫之有牛所以備耕耨之用而牛畜之病難喂養者飼之以松葉柳葉藜蘆蕎穰之物則可以醫治云者爾言必有所試而然令戶判招而見之使之來納方文試用與否論理草記牛禁卽亦爲民也老牛病牛之不許買賣反爲民弊此皆守令之憚其區別取捨爲此漫漶渾淪之擧而然者後勿如是之意令各該句管堂上嚴飭所管諸道
정조 22년
應敎朴吉源掌令玄重祚獻納南履翼校理沈奎魯修撰李貞運啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢眛爽以後申禁之命因許捧入未徹之啓特賜允兪俾王章伸焉措辭見上答三司曰不允末端事付內矣掌令玄重祚獻納南履翼啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上
정조 22년
戊午十二月二十五日午時上御便殿左承旨同副承旨入侍時左承旨李書九同副承旨沈象奎假注書李允謙記注官金景煥承膺祚二直提學李晩秀以次進伏訖上敎晩秀曰禁中文臣應製大臣大提學所製則自上必親考他人則不敢考而儒生應製亦必御考其爲榮耀當如何新印太學恩杯詩集今將頒賜不可無總敍卿其製進而當初應製設行之本意與入格人之或直赴殿試會試或宣賞一一總錄製出卽爲入印可也又敎書九曰今審李韶九應製文果承旨之所製耶書九曰臣弟之所自作矣上曰卿之近來從事於吏文以後文體甚利順稍勝於前矣仍命退諸臣以次退出
정조 22년
行都承旨韓晩裕坐行左承旨李書九病右承旨李肇源坐直左副承旨金啓洛坐直右副承旨閔昌爀坐同副承旨沈象奎內閣直注書柳台佐在外金啓溫仕直假注書李允謙仕事變假注書閔德基仕
정조 22년
沈象奎以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
傳于沈象奎曰軍士房承旨入侍
정조 22년
以黃海監司曺允大狀啓平山府使李彦敬遭母喪事傳于韓晩裕曰令該曹口傳差出待下批給馬下送
정조 22년
以平安監司閔鍾顯狀啓寧邊鐵甕山城北固門樓改建時監董人論賞令該曹稟處事判付內啓下兵曹爲旀該裨段當依狀請四啓論賞而該邑將校段置其在勸奬之道不可勿施爲先竝施賞加之典爲良如敎
정조 22년
沈象奎以兵曹言啓曰今冬等能麽兒考講時訓鍊院副正林必榮僉正孔述祖主簿李濟英鄭垕李箕明都摠府經歷林亨馥都事許㶏中樞府都事柳聖台工曹佐郞崔笠氷庫別提黃處坤長興庫主簿金時弼武臣兼宣傳官尹勉鎭李應俊李周百李漢鼎張彦極部將慶橚金尙埰守門將金聲俊申義權朴文會等一次不通訓鍊院僉正元道英高漢祿判官洪禹九金思喆主簿申大健安泌金應瑞李東鉉沈都摠府經歷崔祥岳李厚重武臣兼宣傳官金光德金時顯部將趙處仁金履玉南履漢守門將朴東源金之翰等二次不通竝依定式從重推考何如傳曰允
정조 22년
李肇源以備邊司言啓曰正朝在近各陵寢祭官當爲差遣而侍從罷散甚多無以分排云在前如此之時亦有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允
정조 22년
沈象奎以備邊司言啓曰守禦廳軍校吏隷分屬各營各司次次陞實而昨年歲末未陞實者猶爲二十名自正月至今朔畢陞實報來矣敢啓傳曰知道
정조 22년
沈象奎以備邊司言啓曰前判書尹弘烈受由下往黃州地身死矣依大典通編返柩時擔軍題給之意分付所經各道何如傳曰允
정조 22년
沈象奎以訓鍊都監言啓曰本局諸將官自今年正月至十二月射講居首人依例別單書入之意敢啓傳曰知道
정조 22년
沈象奎以禁衛營言啓曰本營諸將官今年射講居首人依例別單書入之意敢啓傳曰知道
정조 22년
沈象奎以御營廳言啓曰本廳諸將官今年射講居首人別單書入之意敢啓傳曰知道
정조 22년
沈象奎以御營廳言啓曰本廳來己未正月二月兩朔應立前部前司屬慶尙左道五哨軍兵五百十七名今已逢點整齊矣正月初一日與後部後司軍兵替代立番後舊軍放送之意敢啓傳曰知道
정조 22년
沈象奎以御營廳言啓曰本廳來己未三月四月兩朔應立前部左司屬慶尙左道五哨軍兵二月二十五日京中逢點三月初一日與前司軍兵當爲替代立番矣依定奪其中尤甚邑軍兵限麥秋退限其代以之次番相換推移從便作隊趁限調上而每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 22년
沈象奎以摠戎廳言啓曰本廳諸將官今戊午年射講居首人依例別單書入之意敢啓傳曰知道守摠一也近雖出鎭依舊是守禦使而摠使則北漢山城將官等講射歲末計劃啓聞南城則不爲反不若畿營將校此後一依摠廳例爲之事卿其分付可也
정조 22년
吏曹口傳政事以徐潤載爲平山府使
정조 22년
執義柳畊應敎朴吉源副應敎李魯春校理沈奎魯閔命爀正言金和鍾修撰李貞運啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥籍之典措辭見上以下二行刀削答三司曰不允以下七字刀削
정조 22년
執義柳畊正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
校理閔命爀疏曰伏以臣卽是不學無聞一庸品耳生丁聖世倖竊科第前後驟躐罔非踰涯中夜以思未嘗不惕然而懼怵然而汗不意玆者瀛館新命又及於千萬不似之身臣於是手奉華誥驚惶震駴莫省措躬之所也竊伏念量材而授官卽聖朝之治規揣力而膺命乃臣子之當分也在他職而猶然況於經幄論思之職地淸而望峻者乎談道德而啓沃裨補修辭令而笙鏞賁飾苟非文學兼備者則上不可苟然輕授下不可恬然冒當也明矣惟其愼其簡而難其人如是也故自古名碩之膺是任者亦莫不逡巡而却顧如臣之滅裂昏庸文質無當者初豈可擬議於備顧問而贊王猷以致辱聖簡而玷名器也哉抑臣幼失怙恃旣無家庭之訓早嬰奇疾又乏師友之益魚魯豕亥之歎自昔爲然而庸騃癡鈍之性與年俱長自視悾悾只是枵然其殼蠢然而動者夫安有萬分一可以立身於右文之朝藉手於至榮之塗哉然而忠愛之心秉彝之所同得圖報之念世臣之所尤切也臣雖不肖耿耿愚忠只知夷險燥濕之不擇筋力奔走之不憚而至若金華一步則奚但不稱於賤分實亦顧慙於周行斷斷此心可質神明倘使臣早不自列則雖以殿下日月之明亦何以察其空空之實而曲賜矜念也哉嗚呼聖化方新器使群工凡厥臣庶其孰不精白一心咸囿於陶甄作成之中而況如臣之立朝未幾濫被恩造者何敢以非分官銜爲一身之榮而厭然自掩其不學無識之狀以玷名器而羞當世之士乎伏況臣於承政院右副承旨臣昌爀爲同生兄弟有春秋兼銜應避之嫌又是自列之外照法當遞而薄罷而旋敍適在此際飭敎之截嚴又下是日則區區私義有不暇顧章皇出肅粗伸義分而仍因蹲冒斷無是理玆敢歷陳情實仰瀆崇嚴伏乞天地父母諒臣由中之懇特垂體下之恩亟許遞改臣見帶之職仍命選部勿復擬臣於瀛館俾公私兩幸不勝大願至祝臣無任云云省疏具悉疏辭下該曹稟處爾其勿辭察職
정조 22년
厚州幼學禹萬勳疏曰伏以臣本極邊流離之蹤居在新設厚州之地徒知食力於破荒闢萊之方而鼓腹於耕田鑿井之世則所知者不過北土之沃瘠而已所見者亦不過北民之艱難而已然而蔀屋之下常懷憂國之忱每欲以土地沃瘠民事艱難赴愬於九天之下而道里夐遠無路致身而齎志未伸者于玆有年矣若此因循無以上達則其於國家闢土之利生民作農之道恐涉疎虞故臣敢陳厚州設邑墾土之便宜不計一身之顚仆敢涉千里之艱險足繭身疲來到日邊冒死叫闔者已過數十日之多而尙未得上章之路矣幸値我殿下勸農之綸音渙降於建丑之月臣不勝蹈抃猥犯斧鉞之誅玆以闢土地勸農政事仰瀆於黈纊之下伏願聖明留神焉聖敎中相土宜興水功者實是勸農之一大政也今此厚州茂昌閭延虞芮慈城等七百里地卽我國中膏腴之土也相土宜興水功之利莫善於四郡之地而空然廢棄者于今二百有餘年不許生民之農作實爲可惜而可恨矣曩在甲寅惟我聖明遐燭千里西設慈城北設厚州東西南北之民負戴相望於道西入慈城者今至千餘戶之多而北入厚州者亦至千餘戶之多矣慈城之地則以慈城江爲限厚州之地則以朴喆仇非立巖爲限所謂立巖距厚州鎭十里許也地界如彼其狹窄生民如彼其成聚而拘於江界之防禁使日聚之民不許墾闢而作農此豈勸農務本之政也哉臣雖至微至愚習見厚州農民之艱業則請得以厚民之農政而詳陳之蓋厚州之爲地也蓮池祥覇兩坪北枕鴨綠地勢最下風氣頗溫霜信且晩五穀成熟麻綿茁長此誠樂土可居之地而其餘州南之金申大小好地等處距鴨綠百餘里而間間長谷疊疊層巒鳥道羊腸極天嵯峨古木蒼藤滿地錯雜其土利時候不及蓮祥兩坪矣是故流民之作農者願入於兩坪而不願入於諸處先入者每戶所起田多不過三四息耕少不滿一二息耕山童野脫更無立錐可起之地而携室負襁而來者一日多於一日一月多於一月則此所謂闢土勸農之秋而江內之無限廣野視若畫中之餠而不敢投足而近擧趾而耕則民多地狹未有若此者也今者待成聚而限境界猶欲其入而閉之門也雖欲成聚而效農其可得乎臣生長北邊居常來山川土地與知熟習則厚州西八十里許有茂昌斗之洞之竹田嶺以此分西北兩道界嶺以西則關西主管嶺以東則本道主管以爲一大勸農之土而使來負坌集之民相土地之宜興水功之利則不待水車之法而有水道之順軌不勞堤堰之築而無水患之滲圮五穀繁殖滿於役車盈於篝簍康衢擊壤之歌日聞於春臺仁壽之域矣且臣考見龍飛御天歌章下小註云閭延本咸吉道甲山郡閭延村以此言之閭延亦是本道之地況茂昌又在閭延之東則其爲本道之地章章無疑矣今其言曰茂昌乃是江界貢蔘之地不可輕先許入農民以屬厚州也此有不然者臣居在厚州有所目擊於江界採蔘之人則多入於亂山深谷之中以至于厚州境金申好地等處而厚州初不防禁至若茂昌沿江平野可闢可墾之地則江人之採蔘者不到而厚民之欲墾平野者則江界之防禁至嚴豪校悍卒鞭打逐出而號泣之聲連日不絶此豈所忍爲而所忍見哉夫以採蔘人之所到處與不到處而觀之平野則産蔘必少山谷則産蔘必多而其所以執言嚴禁者將欲移貢於厚州歟然則厚州亦是壽域之地聖代之民地若墾闢民若殷富則孰敢不竭力盡誠於任土之貢乎設若平野之蔘多云而國家之所寶在乎土地人民五穀而不在於蔘也則又不當以蔘利而禁農利也況平野之萬萬無蔘利者乎竊伏聞慈城之開拓也山封野闢云今於厚州亦依此例而一以便貢蔘之地一以廣效農之土則可謂兩全而不廢竝行而不悖者也噫今年水災各處山邑陵谷變遷厥土厥田蕩爲沙場哀我農民其何粒食新入厚州前望茂昌有可闢之地而不敢加闢有可耕之土而不敢加耕祝聖恩之萬一者動以萬數朝而許闢夕可趨農民有作農之利國有勸農之效顧何憚而不爲哉朝廷如以厚茂合屬爲難而不許闢土則無田土窮民將未免失農顚連之歎恐傷聖世之和氣也伏願聖明不以人微而廢言許闢茂昌閭延虞芮久廢之土使四集之民入此作農則此亦勸農之一大政而我疆我理有土有人之謂也然而效勸農之政非七事之官則不可行也大抵勞者民也勞之者吏也吏也者卽守宰之謂而豈鎭將之云乎哉顧今厚州慈城猶有鎭將之名而無守宰之號焉則樂赴農民還有趑趄之心矣居窄界之地爲鎭將之卒而豈欲食其土居其地乎若以鎭名仍存而窄界不闢則民必有潰散之弊伏乞殿下許設官府以廣土地以勸農桑則西北之農民孰不蹈舞於雲日之下而飽德於熙皞之域哉臣無任云云省疏具悉逖矣居在厚州之人千里跋涉陳此闢土趨農之方爾疏令政院後錄下諭西北道臣俾各問于守土邑鎭之長以其便否使之論理狀聞
정조 22년
戊午十二月二十六日申時上御便殿都承旨左副承旨入侍時行都承旨韓晩裕左副承旨金啓洛記事官金啓溫記注官金景煥承膺祚舊抄啓文臣徐瀅修尹光顔李魯春以次進伏訖上敎瀅修曰湖南經義生條對逐條看詳懸栍以入而一人則通看全帙二人則各分一半以爲數日內懸入之地可也命瀅修等先退敎啓洛曰重臣病勢近則何如耶啓洛曰病益沈痼無以從官矣上曰冢宰非虛縻之職而若俟少間雖扶掖入來一番肅命後見其有難强之實始可以許副矣晩裕曰正朝祭享在近而與祈穀大祭相値祭官無以分排依近例抄啓文臣承文參下禁府都事宣傳官摠府各軍門將官通融塡差然後可無苟艱之慮矣上曰以此分付可也晩裕曰尙衣院各殿宮正朝進上與動駕相値前期一日內入似好矣上曰唯命退承史以次退出
정조 22년
行都承旨李晩秀坐左承旨宋銓未肅拜右承旨李肇源坐直左副承旨金啓洛坐右副承旨閔昌爀坐直同副承旨沈象奎內閣直注書柳台佐呈辭在外金啓溫仕假注書李允謙仕直事變假注書閔德基仕